પાંચો પટેલ ને પાંચી પટલાણી પાંચાપુરમાં રહે. એમનું એક નાનકડું ખેતર. એમાં બેઉ આખું વરસ મજૂરી કરે ત્યારે માંડમાંડ થોડું અનાજ પાકે. એમાંથી અર્ધું અનાજ વેચે ને અર્ધું ઘર માટે રાખે. આમ બેઉનું ગુજરાન ચાલે છે. એક વરસ ટીપુંય વરસાદ ન પડ્યો. કડકડતો દુકાળ. દુકાળ એવો કે ક્યાંય ઘાસનું તરણુંયે ઊગ્યું નહિ. પાંચા પટેલ ચિંતામાં પડ્યા…. ‘અરેરે… ખેતરમાં કાંઈ ઊગ્યું નહિ; હવે આ વસમા દિવસો કેમ કાઢશું ?’